Liselott Blixt (DF), 2010-01-21:
Det her er en sag, som breder sig over flere ministerområder, men da forespørgslen i dag er rettet til sundhedsministeren, vil jeg som sundhedsordfører tage udgangspunkt i en sundhedsfaglig vinkel.
Jævnligt bliver jeg kontaktet af personer, som har problemer med de stoffer, som de møder i deres dagligdag – mennesker, som pludselig ikke kan tåle at læse en avis, dufte af andres parfume, eller som får eksem og andre hudproblemer, som gør deres dagligdag vanskelig.
Disse mennesker har samtidig svært ved at få omgivelsernes accept af deres sygdom og kan have problemer i deres møde med andre mennesker i deres hverdag, eksempelvis også når de skal modtage hjælp i vores sundhedssystem.
Derfor skal vi arbejde for, at sundhedspersonalet er klædt på til det og har en viden på området, så der bliver taget hensyn til borgere med disse sygdomme.
I dag er det sådan, at hvis man lider af duftoverfølsomhed og er modtager af hjemmehjælp, kan man risikere at blive mødt af en parfumeduftende hjemmehjælper, som man må afslå at få hjælp af.
Dette er netop et eksempel på, at der er for lidt viden blandt sundhedspersonalet, og det skal der gøres noget ved.
Vi bliver som borgere i et samfund mødt af mange stoffer, og tit er man i tvivl om, hvad man kan tåle, samt hvad det er, eller om det kan være kræftfremkaldende eller ødelæggende for fertiliteten.
Det er et problem for vores folkesundhed, og fra Dansk Folkepartis side er vi klart imod stoffer, som er problematiske for vores sundhed.
Men hvad er vores viden på området, og kan problemet løses ved, at vi i Danmark forbyder de stoffer, som vi mener er skadelige?
Der er ingen tvivl om, at vi i Dansk Folkeparti selvfølgelig går ind for, at man prøver at komme af med de her skadelige stoffer, uanset om de er hormonforstyrrende eller skadelige på andre måder.
Derfor vil Dansk Folkeparti selvfølgelig gerne have en skrap kurs over for de ting, som skader befolkningens sundhed og forplantningsevne, og alle de andre skadelige ting, der opstår.
Men når det er sagt, er det også vigtigt, at vi ser på, hvordan vi kommer disse stoffer til livs.
Dansk Folkeparti mener jo, at vi skal se internationalt på de her ting.
At forbyde det eventuelt kun her i Danmark kunne man måske godt sige kunne løse problemet her, men vi lever i et globalt samfund.
Vi er mange, der rejser ud, og vi er mange, der bestiller mere og mere via internettet, og alle disse varer er produceret i andre lande.
Derfor skal der lægges maksimalt pres på det internationale samfund.
Dansk Folkeparti har været med til at afsætte midler i finansloven, netop fordi vi tager det alvorligt og vi gerne vil have undersøgt, hvad det er, der har de store skadevirkninger, og hvad vi selv kan gøre.
Hvis der er nogen steder, vi kan gribe ind og forbyde et egentligt salg af de her ting, skal vi selvfølgelig gøre det.
Derfor vil vi også forfølge den linje, at disse tre centre blive udvidet og igen får tilført ressourcer, sådan at man hele tiden kan få ny viden på området.
Det er utrolig vigtigt, som vi ser det.
Det er tre vigtige centre, som har fokus på, hvordan vi undgår sygdom på grund af kemikalier i nærmiljøet, så et tæt samarbejde er at foretrække, så vi sammen kan være med til at løse problematikken.